Trine Pertou Mach (EL), 2023-12-07:
2 dage – så kort tid gik der, fra det her borgerforslag lå på nettet, til det havde samlet de nødvendige 50.000 underskrifter for at blive behandlet her i Folketinget.
I talende stund har over 80.000 danske vælgere brugt muligheden for tydeligt at tilkendegive, at de ikke er enige i regeringens passivitet i forhold til drabene på nu over 16.000 mennesker i Gaza siden den 7. oktober, og jeg vil gerne sige tak til hver og en af jer, der har skrevet under på det her borgerforslag.
Tak for at stå op for folkeretten, tak for at stå op for civilbefolkningerne, og tak for at insistere på, at der skal politiske løsninger til for at skabe en retfærdig fred for det palæstinensiske folk og det israelske folk.
Tak for at sørge for, at vi kan få den debat her i Folketingssalen.
Jeres stemmer tæller.
Jeg vil gerne sige noget om to af elementerne.
Først er det om våbenhvilen.
I Enhedslisten er vi fuldstændig uforstående over for, at Danmark i FN's generalforsamling den 27. oktober ikke kunne støtte resolutionen om en våbenhvile.
Det kunne 120 lande, heriblandt Norge, Spanien, Portugal og Frankrig, men ikke Danmark.
Det er nu flere tusind dræbte palæstinensiske børn siden, og vi ser stadig væk på, vel vidende at det, vi ser, ikke er en humanitær katastrofe, der rullede ind som en tsunami, eller et jordskælv, der har ramt.
Nej, det er menneskeskabt.
For det er, hvad det er.
Otte ud af ti indbyggere i Gaza er fordrevne – otte ud af ti indbyggere er fordrevne.
Der mangler mad, medicin og brændstof.
Børn bliver opereret i lyset fra en mobiltelefon på et koldt hospitalsgulv.
Kvinder får foretaget kejsersnit uden bedøvelse.
Og forældre skriger på deres børn, hvis stemmer de aldrig mere skal høre.
Det svar, Israel giver på terrorangrebet den 7. oktober, er ude af proportioner.
Det er en civilbefolkning, der straffes kollektivt med blokade, massefordrivelse, død og ødelæggelse.
Den humanitære katastrofe antager nærmest apokalyptiske dimensioner.
Den ene internationale organisation efter den anden siger stop og råber på en våbenhvile.
Det er faktisk så alvorligt, at FN's generalsekretær i går gjorde noget ganske sjældent, nemlig trykkede på panikknappen og aktiverede artikel 99 i FN-charteret og anmodede sikkerhedsrådet om at sikre en humanitær våbenhvile i Gaza.
FN kan ikke levere den humanitære hjælp.
Det er derfor, han gør det.
Og det viser et FN, der handler, fordi centrale stater og deres politiske ledere ikke formår at gøre det.
Det er en falliterklæring for statsledere rundtomkring i verden, at FN's generalsekretær er nødt til at aktivere artikel 99.
Det sker, fordi geopolitiske alliancer og dobbeltstandarder undergraver den humanitære folkeret og international lov.
Så vil jeg gå videre til konfliktens årsager.
Der er intet, der kan retfærdiggøre terrorangrebet den 7. oktober, og der er intet, der kan retfærdiggøre krigsforbrydelser og kollektiv afstraffelse – punktum.
Samtidig er det også rigtigt, når FN's generalsekretær siger, at angrebet og den efterfølgende massakre i Gaza ikke sker i et vakuum.
Den aktuelle katastrofe kan kun forstås og kun løses, ved at man tager fat om det, der er konfliktens grundlæggende årsager, og det er, som det også fremgår af borgerforslaget, politisk.
Det handler om besættelse, ulovlige bosættelser, annektering af jord, fordrivelse, et apartheidsystem, undertrykkelse og menneskerettighedskrænkelser.
Det er kun gennem internationalt fornyet pres for at skabe en politisk horisont, at der kan komme en retfærdig og varig fred til gavn for både palæstinenserne og israelerne.
Det er kun ved at adressere de grundlæggende årsager, at det kan lykkes at leve i fred og sikkerhed for befolkningerne.
Den vej er lang, og det er meget svært at se starten på den, men det kommer ikke ved at fortsætte det militære angreb, hvor man smadrer Gaza fuldstændig og kvæler palæstinenserne.
Og det er det, Danmarks udenrigspolitik i det her spørgsmål skal koncentrere sig om.
Vi fordømmer Hamas' terror og Israels brutale krigsførelse i Gaza og brud på international lov.
Vi bakker op om det her borgerforslag, men vi vil også gerne have et flertal i Folketinget, og derfor har vi stillet et ændringsforslag sammen med Radikale Venstre og Alternativet, og vi håber, at resten af Folketinget vil bakke op om det.